Гъэ еджэгъуэщIэм зыхуагъэхьэзыр
Ди къэралым и Президент Путин Владимир УФ-м и Федеральнэ Зэхуэсым иужьрейуэ зыщыхуигъэзам къыхигъэщауэ щытащ курыт школым и еджакIуэхэр, псом хуэмыдэу пэщIэдзэ классхэм щIэсхэр, шхын пщтыркIэ Iэмал имыIэу къызэгъэпэщын зэрыхуейр. А унафэр еужьэрэкIыу щагъэзащIэ ди республикэм.
Аруан щIыналъэм и администрацэм и пресс-IуэхущIапIэм хъыбар къызэрыдигъэщIамкIэ, районым щылажьэ курыт школ 20-м ящыщ дэтхэнэми лэжьыгъэшхуэ щызэфIахащ къэрал Iэтащхьэм къиIэта Iуэхугъуэр гъэзэщIэным хуэгъэпсауэ. ШхапIэхэр къызыхуэтыншэу Iуэхум къыхузэрагъэпэщыжащ ахэр здэщыIахэм, апхуэдэ IэнатIэ тэмэм зимыIахэми къыщызэIуахащ. Къапщтэмэ, Псынабэ жылэм дэт курыт школым и шхапIэр зыхэтыр 1953 гъэм яухуауэ щыта еджапIэрати, иджы ар щылэжьэнущ школ пщIантIэм дэт унэщIэм, зыхуей-зыхуэфI псомкIи къызэгъэпэщауэ.
Къыхэгъэщыпхъэщ, Аруан районым щылажьэ курыт школхэм нэхъапэми сабийхэр пщIэншэу щагъашхэу зэрыщытар. ПэщIэдзэ классым щIэсхэр, къинэмыщIауэ, бын унагъуэшхуэхэм ящыщ еджакIуэхэр, апхуэдэуи зи узыншагъэм сэкъат иIэ ныбжьыщIэхэр гъэшхэным щIыпIэ администрацэм илъэс зыбжанэ лъандэрэ мылъку хухех.
Къэрал гулъытэ зыгъуэта а Iуэхур щIыналъэм мы зэманым нэхъри щефIэкIуащ. Аруан районым и еджапIэ псори хуэхьэзырщ гъэ еджэгъуэщIэм и пэщIэдзэ дыдэм къыщыщIэдзауэ ныбжьыщIэхэр гъэшхэным.
КЪАРДЭН Маритэ.
